馮允南遠貺佳作有舜律遠相通之句因次韵寄之
作者：范鎮
朝代：宋

paragraphs: 盛旦真明聖，平生伏至公。
遭逢不世出，覆露與天同。
諒直誠多勉，謀猷媿罔功。
后王明若日，夷夏慶同風。
喜氣中兼外，歡謠北至東。
敢圖嚴密禁，擢處太清宮。
峻拔山形大，高明地望雄。
起居無忘古，坐卧只思忠。
論樂嗟淪廢，求音扣寂空。
大和非隱伏，至理自穹崇。
曖昧幽還顯，尊卑降復隆。
使人思舞鳳，如弋慕飛鴻。
世事安清謐，人心處正中。
至醇當直詣，精義故旁通。
本自關瑶律，還須撫素桐。
天材由聖作，物理要人窮。
往古爲經始，來今是考終。
云爲極微妙，襟抱貯沖融。
斂聚陰陽氣，窺觀造化工。
因君說樂事，詩詠照光虹。